《赠戴通乾六首 其六》
宋代·陈景元

我昔走天下，失业旷生平。目瞩千万人，难测幽隐情。

孰知金石交，而乃同一城。彼亦无所立，此亦无所成。

执手定交谊，鬓发徒星星。前路既如漆，况已西日倾。

各守贫贱躯，勿使儿女轻。颍阳有流水，与子濯长缨。

作者简介：宋建昌军南城人。道士。字太虚，号真靖，自称碧虚子。谓游天台遇鸿濛先生张无梦授秘术，神宗闻其名，召对天章阁，命设罗天大醮，累迁至右街副道篆，赐号真人。乞归庐山，行李百担皆经史。读书至老不倦，诗书画皆清婉可喜。卒年七十。著有《四升经集注》等。